
MUNICIPIUL TIMIŞOARA

PRIMAR
                                                                                     Nr. SC 2018 – 16734/12.07.2018
  EXPUNERE DE MOTIVE
PRIVIND OPORTUNITATEA PROIECTULUI DE HOTĂRÂRE
        privind transmiterea în administrare către Teatrul Maghiar  de Stat ”CSIKY GERGELY” Timişoara, 
                       a sălii de spectacole şi a grădinii de vară aparţinând Cinematografului Arta, 
                                                  situat în Timişoara, str. Iancu Văcărescu, nr. 18
În prezent Cinematograful  Arta şi grădina de spectacol cinematografic,  situate în Timişoara, str. Iancu Văcărescu, nr. 18 au fost preluate de Primăria Munucipiului Timişoara şi au fost intabulate în CF nr. 411593 şi CF nr. 402181.
Cinematograful Arta, cu sala si grădina de spectacol cinematografic este situat în cartierul Josefin şi reprezintă unul dintre vechile cinematografe ale oraşului, fiind construit prin contribuţia comunităţii locale. Cinema Arta a fost inaugurat în 1926 şi până în 1948 s-a numit Regal. Edificiul a funcţionat ca cinematograf până în 2000. Spaţiul şi-a pierdut funcţia culturală, fiind abandonat de către RADEF şi degradându-se an de an, până la a devenit inutilizabil.

Teatrul Maghiar de Stat ”Csiky Gergely” a inaintat catre executivul Primariei un material cu nota de fundamentare-inregistrat cu nr. SC 2017-002651/03.02.2017, prin care solicita atribuirea in folosinta cu scopul de a reinsera in circuitul cultural al orasului sala de spectacole si gradina de vara a Cinematografului Arta. Din expunerea de motive a Teatrului Maghiar citam urmatoarele consideratii:

În contextul preparativelor pentru derularea misiunii de Capitală Culturală Europeana 2021, Timişoara are stringentă nevoie de îmbogăţirea infrastructurii sale de săli de spectacol. Cu toate acestea, un factor important în Municipiul Timişoara îl constituie patrimoniul, compus din imobile monument sau istorice, din care fac parte şi cinematografele (clădiri, terenuri şi gradini de spectacol cinematografic) şi care trebuie destinate dezvoltării infrastructurii culturale a municipiului aducând beneficii incontestabile atât din perspectiva Proiectului Timişoara Capitală Culturală Europeană, cât şi în ce priveşte  calitatea vieţii comunităţii şi atractivitatea urbei ca destinaţie turistică.

Astfel reinserţia cinematografului Arta în circuitul cultural al municipiului, este unul dintre beneficiile de durată ale acestei iniţiative în perspectiva Proiectului Timişoara Capitală 
Culturală Europeană. Se doreşte în perspectivă, integrarea Teatrului Maghiar de Stat „ Csiky Gergely”, în programul TCEC 2021, care să presupună o conceptualizare a perspectivelor culturale ale Teatrului Maghiar de Stat „ Csiky Gergely” şi care vizează amplificarea, redimensionarea spaţiilor de joc şi repetiţie, prin reinserţia în circuitul cultural al municipiului a unui spaţiu neglijat într-unul din cartierele importante şi istorice ale municipiului.

Atribuirea unui spaţiu  Teatrului Maghiar de Stat „Csiky Gergely” în care acesta să funcţioneze independent de celelalte instituţii de cultură cu care coabitează în prezent, îi va permite să se dezvolte la standardele teatrului contemporan european şi va fi posibilă desfăşurarea actului artistic în condiţii de calitate. Strategia pe termen lung a instituţiei este congruentă cu proiectul Timişoara Capitală Culturală Europeană şi care va permite desfăşurarea în acest spaţiu atât a proiecţiilor de filme, cât şi a actului artistic atât de necesar cetăţenilor timişoreni, prin funcţionarea în acest spaţiu a cinematografului Arta a unei secţii destinate artei coregrafice tradiţionale şi contemporane, spectacolelor de teatru, dans şi etnocoregrafice.

Astfel, Teatrul  Maghiar de Stat „Csiky Gergely” intenţionează să păstreze misiunea cinematografică iniţială a spaţiului, dar totodată şi prin alocarea uneia dintre săli programului de teatru  (proiecţii pentru public a marilor capodopere teatrale ale teatrului timişorean), festivaluri de film European, film de artă şi film pentru tineret. Totodată, se are în vedere utilizarea spaţiului pentru evenimente teatrale pentru copii (Teatrul Maghiar fiind unicul teatru dramatic din Timişoara cu secţie specială de păpuşari), dar şi organizarea acestuia ca un centru cultural de proiecte ale comunităţii.

Timişoara are puţine spaţii în are liber destinate proiectelor sau programelor culturale, astfel încât  spaţiul constând în grădina de vară a cinematografului Arta să fie destinată pentru spectacole adresate publicului larg.
Teatrul Maghiar prin adresa depusă cu nr. SC2018 – 16609 din data de 12.07.2018, completează materialului de mai sus şi nota de fundamentare anterioară şi face solicitarea ca Cinematograful Arta şi grădina de vară să-i fie date în administrare pe o perioadă de 25 de ani,  având ca suport şi convenţia de finanţare încheiată de Teatrul Maghiar de Stat „Csiky Gergely”  cu Fondul Bethen Gabor Alap Ungaria în valoare de 250.000 euro, sumă ce va fi utilizată de Teatrul Maghiar pentru începerea reabilitării Cinematografului Arta.  

În conformitate cu prevederile Legii nr. 215/2001 privind administraţia publică locală si luand in considerare cele expuse, proiectul de hotarare privind transmiterea în administrare către Teatrul Maghiar de Stat „Csiky Gergely”, a sălii de spectacole şi a grădinii de vară aparţinând Cinematografului Arta,  situat în Timişoara, str. Iancu Văcărescu, nr. 18, îndeplineşte  conditiile pentru a fi supus dezbaterii si aprobarii Consiliului Local al Municipiului Timisoara.

